SAL los BnP Capital | Netwerk24
Deur Francois Williams 22 Julie 2016 06:35
BnP Capital is die kontrak met die Suid-Afrikaanse Lugdiens kwyt.
Die Suid-Afrikaanse Lugdiens (SAL) het onder druk geswig en sy kontrak met BnP Capital as finansiëlediensteverskaffer geskrap.
Tlali Tlali, mediahoof van die SAL, het nogtans 'n verklaring uitgestuur waarin die oorspronklike aanstelling van die relatief onbekende klein finansier verdedig word.
Volgens die SAL was BnP Capital een van vyf maatskappye wat getender en voldoen het aan al die vereistes wat die SAL gestel het vir die kontrak. Dit sluit in dat die maatskappy 'n geldige lisensie van die Raad op Finansiële Dienste (RFD) het.
BnP Capital het die hoogste punte vir prys en bemagtiging behaal en is daarom op 20 Maart aangestel.
Teen Julie het die Organisasie teen Belastingmisbruik (Outa) egter beswaar aangeteken en beweer BnP Capital het in werklikheid nie 'n geldige RFD-lisensie nie. Die SAL het toe BnP Capital genader en op grond van al die inligting ontvang is besluit om al BnP Capital se dienste te beëindig.